Հաջորդ կործանիչը, որ ստեղծեց Միկոյանը, իր փառքով գերազանցեց նախորդներին։ 1954թ. ստեղծված «ՄիԳ-21» կործանիչը կայացման մեծ ճանապարհ անցավ, սակայն հետագայում հանդիսացավ չափանիշ` հիմք դնելով կործանիչների նոր ժամանակաշրջանի։ «ՄիԳ-21»-ը առաջին անգամ փայլել է վիետնամական պատերազմում։ Հետագայում այդ հաղթական երթը շարունակվեց Մերձավոր Արևելքում ու Հնդկապակիստանում։ Ավելի քան 15 տարի «ՄիԳ-21»-ի տարբեր տեսակներն օդային մարտերում հավասարը չունեին։ «Ռուսական բալալայկա»-ն (ինչպես անվանում էին «ՄիԳ-21»-ին) առաքվել է ավելի քան 65 պետություն։ Ամբողջ աշխարհում այս կործանիչի հետ փորձում էին մրցել ամերիկյան «Ֆ-4 Ֆանտոմ-2», «Ֆ-5 Թայգեր», «Ֆ-104 Սթարֆայեր» և ֆրանսիական «Միրաժ-3» կործանիչները, սակայն ոչինչ էլ չէր ստացվում։